钦定古今图书集成/明伦汇编/官常典/第780卷 > 李浑〈子湛〉
## 钦定古今图书集成/明伦汇编/官常典/第780卷 > 李浑〈子湛〉

按《北齐书》本传：“浑字季初，赵郡柏人人也。曾祖灵，魏
钜鹿公。父遵，魏冀州征东府司马。京兆王愉冀州起
逆，遇害。浑以父死王事，除给事中。时四方多难，乃谢
病求为青州征东府司马，与河间邢邵、北海王昕俱
奉老母，携妻子同赴青齐。未几而尔朱荣入洛，衣冠
歼尽，论者以为知机。永安初，除散骑常侍。普泰中，崔”
社客反于海岱，攻围青州。诏浑为征东军都官尚书，
行台赴援。而社客宿将多谋，诸城各自保，固壁清野。
时议有异同。浑曰：“社客贼之根本，围城复逾晦朔，乌
合之众，易可崩离。若简练骁勇，衔枚夜袭，径趣营下，
出其不意，咄嗟之间，便可擒殄。如社客就擒，则诸郡
可传檄而定。何意冒热攻城，徒损军”士。诸将迟疑，浑
乃决行。未明，达城下，贼徒惊散，生擒社客，斩首送洛
阳，海隅清定。后除光禄大夫，兼常侍。聘使至梁，梁武
谓之曰：“伯阳之后，久而弥盛，赵、李人物，今实居多。常
侍曾经将领，今复充使，文武不坠，良属斯人。”使还，为
东郡太守，以赃征还。世宗使武士提以入，浑抗言曰：
“将军今日犹自礼贤耶？”世宗笑而舍之。天保初，除太
子少保，邢邵为少师，杨愔为少傅，论者为荣。以参禅
代仪注，赐爵泾阳县男，删定《麟趾格》。寻除海州刺史。
土人反，共攻州城。城中多石无井，常食海水，贼绝其
路。城内先有一池，时旱久涸，一朝天雨，泉流涌溢，贼
以为神，应时骇散。浑督励将士，捕斩渠帅。浑妾郭氏，
在州干政纳货，坐免官，卒于邺。子湛，字处元，涉猎文
史，有家风。为太子舍人，兼常侍、聘陈使副，袭爵泾阳
县男。浑与弟绘、伟俱为聘梁使主，湛又为使副，是以
赵郡人士，目为“四使之门。”